送孫著作赴考城兼寄錢醇老李邦直二君於孫處有書見及
作者：蘇軾
朝代：宋

paragraphs: 使君閑如雲，欲出誰肯伴。
清風獨無事，一嘯亦可喚。
來從白蘋洲，吹我明月觀。
門前遠行客，青衫流白汗。
問子何匆匆，王事不可緩。
故人錢與李，清廟兩圭瓚。
蔚爲萬乘器，尚記溝中斷。
子亦東南珍，價重不可算。
別情何以慰，酒盡對空案。
惟持一榻凉，勸子巾少岸。
北風那復有，塵土飛灰炭。
欲寄二大夫，發發不可絆。